《题赵原临高尚书山水小帧》
宋代·张掞

有元画山谁第一？燕都数独高尚书。
盛名不在吴兴下，米虎用墨浑无殊。
江南赵原最晚出，蓄得高宰留真迹。
行披坐阅无暂停，肯綮皆将饱胸臆。
貌此小帧云山图，万里不尽墨模糊。
绿树人家春昼晚，当门缥缈风烟湖。
俨与前朝合作符，何啻禊帖唐钩摸。
黄庭画赞虽小字，位置舂容大无异。
平原一变为穹碑，任笔纵横亦适意。
赵卿得此变化笔，知尔当今尽无敌。
酒酣试倒金壶汁，元气淋漓鬼神泣。
赵卿赵卿诚莫当，我有古纸久矣藏。
几时邀君吸百觞，为我乘兴挥毫芒。
使人复睹尚书郎，高堂素壁生辉光。

作者简介：（995—1074）齐州历城人，字文裕。张揆弟。幼笃孝。举进士。知益都县，督赋租置里胥不用，而民以时入，石介为献《息民论》。历龙图阁直学士、知成德军。入判太常、司农寺，累官户部侍郎致仕。忠笃诚悫，事兄如父，为乡党矜式。